Акъбащ Ипщэм и кIэм щынагъэблэгъащ ЩэнхабзэмкIэ унэр зэгъэпэщыжыныр
Тэрч щIыналъэм хыхьэ Акъбащ Ипщэ жылэм ЩэнхабзэмкIэ и унэр сыткIи зыхуей хуэзэу зэгъэпэщыжыным хуэгъэза лэжьыгъэхэр и кIэм нагъэблэгъащ.
2020 гъэм и мэлыжьыхь лъандэрэ ухуакIуэхэм лэжьыгъэшхуэ кърахьэлIащ — и щхьэр тралъхьэжащ, пэш кIуэцIхэр дэбгъуэн щымыIэу къращIыкIащ, бжэ-щхьэгъубжэхэр, лъэгухэр, инженер коммуникацэхэр зэрахъуэкIащ, унэ щIыбри зэрагъэпэщыжащ.
Мы зэманым унэм и хъуреягъкIэ иралъхьэ бетоным къыхэщIыкIа плиткэхэр.
ЩэнхабзэмкIэ унэм и актовэ пэшышхуэм шэнтжьеищIэхэр щIагъэувэну, макъамэмрэ нэху бзийхэмрэ зыгъэджэгу Iэмэпсымэхэр къыхуащэхуну я мурадщ, езы унэри мафIэсым зэрыщахъумэ, террор шынагъуэншагъэм хуэгъэпса оборудованэхэмкIэ къызэрагъэпэщынущ.
ЦIыхухэм я зыгъэпсэхупIэ, нэгузегъэужьыпIэ IуэхущIапIэр сыт и лъэныкъуэкIи зыхуей хуэзэу зэгъэпэщыжыным текIуадэ мылъкур къыхуаутIыпщащ «Щэнхабзэ» лъэпкъ проектым ипкъ иткIэ.
КъБР-м и Iэтащхьэмрэ Правительствэмрэ я пресс-IуэхущIапIэ.
